© Юлия Лазарова Радан Кънев и Румяна Бъчварова

ГЕРБ и Реформаторският блок постигнаха съгласие за състава на кабинета. След двучасова среща между двете формации лидерът на ДСБ и съпредседател на блока Радан Кънев обяви пред журналисти, че имената на министрите ще бъдат обявени утре, след като бъдат одобрени от парламентарните групи по-късно днес.

"Днес ГЕРБ посочи своя лидер като кандидат за министър-председател и получи подкрепата на Реформаторския блок", каза още Кънев. По-рано днес той подчерта, че Реформаторите ще подкрепят предложението на ГЕРБ за премиер. От партията на Бойко Борисов в последните дни няколко пъти допуснаха възможност за правителство с министър-председател самият Кънев.

Румяна Бъчварова (ГЕРБ) посочи, че кабинетът, който партията й ще предложи, включва 18 министри и трима вицепремиери. Предвиден е и министър от АБВ, каза още тя. Според източници от най-голямата партия това ще е председателят на парламентарната група Ивайло Калфин. Радан Кънев добави, че блокът ще има един вицепремиер без портфейл и шестима министри.

И Кънев, и Бъчварова отрекоха да поемат министерства в новия кабинет. Бъчварова обаче не отговори дали ще участва като вицепремиер. Тя подчерта, че е предвидено кабинетът да управлява цял мандат от 4 години и това ще бъде записано в коалиционното споразумение.

По-рано днес председателят на БСП Михаил Миков обяви, че партийното ръководство ще препоръча на парламентарната група да не подкрепи подготвяния кабинет. След среща с президента Росен Плевнелиев лидерът на ДПС Лютви Местан също подчерта, че партията ще бъде твърда опозиция на кабинет, подкрепен от Патриотичния фронт.

На журналистически въпрос дали се чувства комфортно заради очакваната подкрепа от националистическа формация Радан Кънев отговори отрицателно и посочи, че новият парламент ще трябва да бъде място на компромиси, а не на конфронтации. "Това да не бъдем зависими от ДПС е било определящо от 5 октомври до ден днешен и за в бъдеще", каза той. А Бъчварова добави, че ГЕРБ се чувства зависима от волята на всички избиратели.